Mikä on ongelma ja miksi se on ongelma EU:n tasolla?

EU on asettanut tavoitteekseen tulla ilmastoneutraaliksi vuoteen 2050 mennessä eli vähentää kasvihuonekaasupäästönsä nollaan. EU:n nykyinen vuoteen 2030 ulottuva ilmastotavoite, jonka mukaan kasvihuonekaasupäästöjä on vähennettävä vähintään 40 prosenttia, sekä ilmasto-, energia- ja liikennelainsäädäntö hyväksyttiin siten, että tavoitteena oli kasvihuonekaasupäästöjen vähentäminen vähintään 80 prosentilla vuoteen 2050 mennessä. Tämänhetkinen vuodelle 2030 asetettu ilmastoa koskeva tavoitetaso, joka kattaa sekä tavoitteen että lainsäädännön, uhkaa näin ollen kannustaa poliittisia päättäjiä, investoijia ja kansalaisia tekemään päätöksiä, jotka voisivat lukita EU:n päästösuuntauksiin, jotka eivät ole yhteensopivia sen kanssa, että saavutetaan ilmastoneutraalius vuoteen 2050 mennessä.

Aloitteen ensimmäisenä yleisenä tavoitteena on nostaa vuodelle 2030 asetettu EU:n kasvihuonekaasupäästöjen vähennystavoite 50–55 prosenttiin vuoteen 2030 mennessä vuoteen 1990 verrattuna ja muuttaa ehdotettua ilmastolakia vastaavasti. Tämä antaisi EU:lle tasapainoisen ja uskottavan suunnan saavuttaa ilmastoneutraaliustavoite vuoteen 2050 mennessä ja lisäisi ennustettavuutta sidosryhmien kannalta. Aloitteen toisena yleisenä tavoitteena on valmistella tarvittavia mukautuksia ilmasto- ja energialainsäädäntöön, jolla on keskeinen rooli siinä, että Euroopan talous irtautuu hiilestä. Tähän pyritään muun muassa määrittämällä hiilen hinnoittelun tuleva rooli ja soveltaminen sekä sen vuorovaikutus muiden politiikkojen kanssa.

Vaikutustenarviointi vahvistaa, että tavoitetason nostaminen 50–55 prosenttiin on mahdollista vastuullisella ja sosiaalisesti oikeudenmukaisella tavalla ja että se voi edistää kestävää talouskasvua ja työllisyyttä ja nopeuttaa siirtymistä puhtaaseen energiaan erityisesti yhdistettynä asianmukaisiin mahdollistaviin politiikkoihin ja hiilitulojen käyttöön. Taloudelliset riskit, jotka liittyvät kasvihuonekaasupäästöjen vähentämistavoitteen nostamiseen 55 prosenttiin, ovat vähäiset. Sen sijaan tavoitteiden nostaminen lisää investointivarmuutta ja vähentää hiililukkiutumisen riskiä ja sen ansiosta saavutetaan merkittäviä yleisiä ympäristöhyötyjä. Vaikutustenarvioinnissa vahvistetaan, että tavoitetason nostaminen edellyttää monien EU:n poliittisten välineiden tarkistamista, jotta se voidaan toteuttaa. Vaikutusten arvioinnissa todetaan, että on erityisen hyödyllistä ottaa käyttöön laaja valikoima politiikan välineitä, kuten hiilen hinnoittelu ja energia- ja liikennealan sääntelypolitiikan tavoitetason nostaminen, ja todetaan selvästi, että ei ole olemassa yhtä ainoaa poliittista välinettä, jolla voitaisiin saavuttaa kaikki arvioinnissa tarkastellut tavoitteet.

Suurin hyöty on se, että päästövähennyspolku kohti ilmastoneutraaliutta vuoteen 2050 mennessä ei viivästy, mikä lisää investointivarmuutta ja vähentää hiililukkiutumiseen liittyviä riskejä. Investoinnit vähähiiliseen talouteen voivat vauhdittaa talouskasvua ja työllisyyttä, nopeuttaa siirtymistä puhtaaseen energiaan ja edistää vihreää elpymistä covid-19-kriisin jälkeen. Hiilen hinnoitteluvälineillä voidaan kerätä tuloja, jotka voidaan kierrättää vihreissä investoinneissa, ja alentaa vääristäviä veroja, kuten työn verotusta, mikä edistää talouskasvua ja työllisyyttä. Energiatehokkuutta ja uusiutuvaa energiaa otettaisiin käyttöön paljon voimakkaammin, minkä seurauksena energiajärjestelmä olisi turvallisempi ja vähemmän riippuvainen tuonnista. Fossiilisten polttoaineiden tuontilaskuissa säästettäisiin jopa 325 miljardia euroa ja 375 miljardia euroa vuosina 2021–2030. Energiatehokkuus ja uusiutuvien energialähteiden käyttö auttaisivat suojelemaan kuluttajia energian hintojen nousun vaikutuksilta. Ilman pilaantumisen vaikutukset vähenisivät siten, että vähennykset olisivat yli 60 prosenttia vuoden 2015 tasosta vuoteen 2030 mennessä, kun kasvihuonekaasupäästöjen vähennystavoite on korkein. EU:n maankäyttöala parantaisi kestävää hoitoa ja kannustaisi metsitykseen ja huonontuneiden maiden ennallistamiseen, jotta EU:n luontaisen hiilinielun pienentyminen saataisiin pysäytettyä.